TQM ตั้งเป้ายอดขายปี 63 โตทะลุ 10% เล็งขยายสาขาในห้างบิ๊กซีเพิ่ม
TQM ตั้งเป้ายอดขายปี 63 โตทะลุ 10% เล็งขยายสาขาในห้างบิ๊กซีเพิ่ม
TQM ตั้งเป้ายอดขายปี 63 โตทะลุ 10% เล็งขยายสาขาในห้างบิ๊กซีเพิ่ม
29 พ.ย. 2562

นายอัญชลิน พรรณนิภา ประธาน บริษัท ทีคิวเอ็ม คอร์ปอเรชั่น จำกัด (มหาชน) หรือ TQM เปิดเผยว่า บริษัทตั้งเป้ายอดขายธุรกิจนายหน้าประกันในปี 63 เติบโตมากกว่า 10% จากปีนี้คาดว่าจะทำยอดได้ตามเป้าหมายที่ 1.27 หมื่นล้านบาท หลังงวด 9 เดือนแรกของปีนี้มียอดขายที่ 9.44 พันล้านบาท ซึ่งเป็น 74% ของเป้าหมายทั้งปี และ ล่าสุดงวด 11 เดือนยอดขายเพื่มมาเป็น 1 หมื่นล้านบาทแล้ว ประกอบกับ ไตรมาส 4 โดยปกติจะเป็นไตรมาสที่ทำยอดขายและกำไรเติบโตสูงสุดของปี
ขณะที่ตลาดประกันวินาศภัย 6 เดือนที่ผ่านมาเติบโต 5.1% หรือ มีเบี้ยประกัน 119,202 ล้านบาท ส่วนประกันชีวิต 6 เดือนปีนี้หดตัว 4.5% หรือ มีเบี้ยประกัน 294,908 ล้านบาท ซึ่งถือว่าเป็นปีแรกที่ประกันชีวิตหดตัว แต่ในส่วนของบริษัทกับมีการเติบโตทั้ง 2 ธุรกิจ โดยยอดขายประกันวินาศภัยช่วง 9 เดือนเติบโต 15.4% หรือ 8,791 ล้านบาท และ ยอดขายประกันชีวิต เติบโต 3.8% หรือ 655 ล้านบาท
นอกจากนี้ เมื่อต้นสัปดาห์ที่ผ่านมาบริษัทได้เปิดสาขาในห้างบิ๊กซีไปแล้ว 5 สาขา ทั้งในลพบุรี อยุธยา และรังสิต ซึ่งภายในเดือนนี้จะเปิดอีก 5 สาขา รวมเป็น 10 สาขา และมีสาขาของบริษัทอีก 95 สาขา โดยเบื้องต้นบริษัทจะขอประเมินยอดขาย และ ผลตอบรับในเดือนนี้ก่อนถึงจะสามารถตั้งเป้ายอดขายจากสาขาดังกล่าวได้
ด้านนางนภัสนันท์ พรรณนิภา ประธานเจ้าหน้าที่บริหาร TQM กล่าวเพิ่มเติมว่า ราคาหุ้นบริษัทมีการปรับตัวเพิ่มขึ้นอย่างต่อเนื่อง สาเหตุหลักมาจากหุ้นของบริษัทได้รับการนำมาคำนวณในดัชนี MSCI ซึ่งสร้างความน่าสนใจและความน่าเชื่อถือให้กับนักลงทุน โดยเฉพาะนักลงทุนทั้งในประเทศและต่างประเทศ ซึ่งปัจจุบันสถาบันในประเทศถือหุ้นมากกว่า 10% สถาบันต่างประเทศประมาณ 4% และ ครอบครัวพรรณนิภาประมาณ 60%